**Norges Bondelags jordvernstrategi**

Stortinget vedtok i juni 2023 en ny og oppdatert jordvernstrategi med 19 tiltak som skal bidra til et sterkere jordvern i Norge. Denne innskjerpingen kommer som følge av økt geopolitisk uro på internasjonalt nivå, stadig mer ekstremvær og raskere klimaendringer. I NOU 2023:17 «*Nå er det alvor – rustet for en usikker fremtid*» fra Totalberedskapskommisjonen og Riksrevisjonens Dokument 3:4 (2023-2024) «*Matsikkerhet og beredskap på landbruksområdet»* understrekes det stadig økende behovet for å sikre Norges matproduksjonsnivå og selvforsyningsgrad, som en kritisk del av landets beredskapsarbeid. Totalberedskapskommisjonen anbefaler «å videreføre en restriktiv jordvernpraksis for å sikre nødvendige arealer til matproduksjon, inkludert å vurdere virkemiddelbruk».

I Riksrevisjonens dokument tydeliggjøres det også at matjorda i Norge ikke forvaltes på en bærekraftig måte i dag. Selv om den nye nasjonale jordvernstrategien legger frem mange gode tiltak for et sterkere jordvern, er det fremdeles mye som må gjøres for å sikre en bærekraftig forvaltning av denne samfunnskritiske og ikke-fornybare ressursen. Bondelaget vil arbeide for å fremme tiltak som ytterligere verner om matjorda vår. Disse tiltakene vil presenteres her.

Kun tre prosent av Norges totale landareal er dyrka mark, og bare én prosent egner seg for å dyrke matkorn. I landet har vi kun 1,7 dekar dyrka mark per innbygger, og klimaet er variert og kaldt. Dette bidrar til at selvforsyningsgraden til Norge ligger på under 50 %, og sammenlignet med andre land, er dette svært lavt. Samtidig omdisponeres enorme mengder matjord til andre formål. Bare siden andre verdenskrig har ca. 1,2 millioner dekar dyrka og dyrkbar jord blitt omdisponert, og mye av denne jorda har vært av svært god kvalitet. Selv om Stortingets nasjonale jordvernstrategi signaliserer et tydelig behov for et sterkere jordvern, må det fremdeles vedtas ytterligere innstramminger. For en bærekraftig ressursbruk av matjorda vår, må jordvernet styrkes til den grad at det kun må vike for samfunnskritiske formål der andre alternativer ikke er mulig. Hensikten med denne jordvernstrategien er å tydeliggjøre Bondelagets arbeid og mål for et sterkere jordvern, og samtidig gi oversikt over hvordan vi stiller oss til ulike problemstillinger innenfor jordvern.

For å sikre en demokratisk prosess har det blitt gjennomført en høringsrunde i fylkeslagene i Bondelaget. Dette sikrer at vi i størst mulig grad er samstemte om målene vi setter for videre jordvernarbeid, på tvers av lokalt, regionalt og nasjonalt nivå. Videre beskrives 12 problemstillinger innenfor jordvern og Bondelagets standpunkt og videre målsettinger i forbindelse med disse. Andre problemstillinger har også blitt tatt opp og vurdert inkludert i strategien. Disse innspillene omhandler i stor grad agronomi. Det er mange gode argumenter for å inkludere dette aspektet av vern om matjordressursen, men i utarbeidelsen av denne jordvernstrategien har det vært viktig å konkretisere formålet med dokumentet til arealforvaltning på et politisk nivå. Agronomiske hensyn er viktig for å vedlikeholde matproduksjonsnivået i landet, men dette går inn i Bondelagets arbeid utenfor denne strategien.

**Norges Bondelags mest sentrale mål for et sterkere jordvern:**

1. *Det juridiske vernet av matjord må styrkes gjennom en lovregel som setter en svært høy terskel for nedbygging av all matjord, i stedet for den foreslåtte vernehjemmelen som kun omfatter de såkalt viktigste jordbruksarealene.*
2. *Det må innføres en nullvisjon for omdisponering av dyrka og dyrkbar jord til bolig- og næringsformål. Det må også innføres et nasjonalt jordvernmål for dyrkbar jord, og jordvernmålet for dyrka jord må nås innen 2026.*
3. *Avbøtende og kompenserende tiltak må være et krav ved nedbygging av all matjord. Ved gjennomførelsen av slike tiltak, må utbygger sikre at matproduksjonsnivået i landet ivaretas.*
4. *For å tilrettelegge for en styrket driveplikt, må landbrukskontorene bevilges mer ressurser der det er behov.*
5. *For å redusere landbrukets egen nedbygging, bør det vurderes om det skal innføres en tilskuddsordning for fjerning av utdaterte bygg og gjenbruk av arealer, som et virkemiddel. Det kan også tilrettelegges for høyere investeringstilskudd til driftsbygninger som ikke legges på dyrka mark.*
6. *Sambruk som svekker produksjonsevnen må ikke skje på innmark, og vi vil minne om at sambruk skal kreve omdisponeringsvedtak etter jordlova § 9. Sambruk på utmark kan være positivt, men prosjekter må her vurderes enkeltvis og opp mot samlet inngrep i natur- og jordbruksinteresser.*
7. *Det bør være et stort fokus på effektiv arealbruk i utmark, slik at allerede utbygde områder utnyttes bedre. Kommuner bør legge inn avsatte og prioriterte beiteområder i sin kommuneplan.*
8. *NVE må bevilges mer midler til forebygging, og en del av disse midlene må øremerkes til sikring av landbrukets areal og infrastruktur. Det må også arbeides for et mer omfattende og koordinert beredskapsarbeid i Norge før skaden skjer.*
9. *Det må arbeides på tvers av alle sektorer for å forenkle og forbedre regelverket for sikringstiltak i landbruket, samt identifisere konkrete tiltak som kan være med på å redusere konsekvensene av de stadig økende klimaendringene.*
10. *Det må vurderes om utøvelsesmyndigheten for omdisponering av matjord bør flyttes til statsforvalteren. For å ivareta lokal forankring, må statsforvalteren ha god dialog med kommunalt nivå når vedtak skal fattes.*
11. *Utarbeidelse av et arealregnskap må bli et krav ved rullering av kommuneplan. Et slikt regnskap må inneholde en oversikt over hvor stort areal med matjord som ligger som en arealreserve. Andre berørte naturressurser bør også inkluderes.*
12. *Det må bli et krav at alle kommuner utarbeider en lokal jordvernstrategi, der de blant annet viser til konkrete tiltak for vern av matjorda i deres kommune.*
13. **Sterkere juridisk vern**

Et sterkere juridisk vern av dyrka og dyrkbar jord er den viktigste forutsetningen for å hindre nedbygging av matjord. I den nye nasjonale jordvernstrategien fra 2023 står det følgende: “Regjeringen vil utrede en lovendring i jordlova med sikte på et sterkere vern av de viktigste jordbruksarealene”. Slik det er nå vil omdisponering etter plan- og bygningsloven overstyre jordlova. Det er derfor positivt at Stortinget har lagt frem et tiltak for å utrede en lovendring her. En vernehjemmel, slik det er lagt frem i den nasjonale strategien, vil i seg selv utgjøre et betydelig fremskritt for jordvernet.

Utfordringen med den foreslåtte vernehjemmelen er at den kan bidra til at terskelen for nedbygging av jord som ikke går inn under “de viktigste jordbruksarealene” blir lavere. Ved en slik klassifisering, kan vernet implisitt tolkes som at den “nest beste” matjorda kan bygges ned, og i verste fall som at arealene som klassifiseres som «mindre viktige» står ledige for omdisponering. Det er også uklart hvilke kriterier som skal benyttes når de «viktigste» arealene skal defineres. I en fremtid med varmere, villere og våtere klima er det sannsynlig at jord vi i dag definerer som dårlig, kan bli svært verdifull.

På grunnlag av dette vil Bondelaget jobbe for at det heller må vedtas en lovregel som ikke skiller på jordkvalitet, men i stedet setter en svært høy terskel for nedbygging av *all* matjord. Vi vil altså arbeide for at all matjord - både dyrka og dyrkbar - gis et sterkere juridisk vern, ikke bare den jorda som defineres som viktigst. For at dette skal være mulig, må jordlova i seg selv endres til at dyrka mark ikke kan omdisponeres, selv om den har blitt lagt ut til utbyggingsformål i kommuneplanen eller er omfattet av reguleringsplan etter plan- og bygningsloven. Dispensasjon skal kun gis for nasjonalt viktige samfunnsinteresser når det ikke finnes alternative arealer, og med krav om høy utnytting av arealene. Eventuelle dispensasjoner må behandles av statlig myndighet, slik at like tilfeller behandles likt og nasjonale interesser avgjør om et område kan omdisponeres.

*Norges Bondelag mener at:*

* *Det juridiske vernet av matjord må styrkes gjennom en lovregel som setter en svært høy terskel for nedbygging, i stedet for den foreslåtte vernehjemmelen som kun omfatter de såkalt viktigste jordbruksarealene.*

1. **Nasjonalt jordvernmål og nullvisjon for nedbygging til bolig- og næringsformål**

I den nye nasjonale jordvernstrategien har jordvernmålet blitt innskjerpet. Dette målet har nå blitt redusert til maksimalt 2 000 dekar årlig, og målet skal nås innen 2030. Innskjerpingen begrunnes ut fra NIBIOs rapporter [9/2023 Kunnskapsgrunnlag for norsk jordvernstrategi](https://www.regjeringen.no/contentassets/6088f19222bd4d80b37ab80bde493172/nibio_rapport_2023_9_38.pdf) og [72/2021 Jordvernets begrunnelser](file:///C:/Users/amjahr/Downloads/NIBIO_RAPPORT_2021_7_72%20(1).pdf) med et økt behov for beredskap, samfunnssikkerhet og bærekraftig ressursbruk. NIBIO viser også til at vi har mindre aktuelt areal for nydyrking enn det som tidligere er lagt til grunn. Målet baseres på KOSTRA-statistikken, som ikke inkluderer jordbrukets egen nedbygging. Det er også viktig å merke seg at det nye målet fremdeles ikke inkluderer dyrkbar jord.

Denne innstrammingen av det nasjonale jordvernmålet etterlater lite rom for omdisponering av dyrka jord til andre formål enn kritisk viktig infrastruktur. Innskjerpingen er positiv, men det er behov for at målet nås tidligere. Bondelaget vil derfor arbeide for at det nye jordvernmålet nås innen 2026, da dette vil føre til at vesentlige mengder dyrka jord spares. I Norge ser vi også at store mengder jordbruksarealer omdisponeres til formål som ikke kan anses som samfunnskritiske. Omdisponering av matjord skal kun skje i når nasjonale samfunnskritiske interesser tilsier at jordvernet må vike, og kun når andre alternative arealer ikke er tilgjengelige. I henhold til den situasjonen vi befinner oss i, både nasjonalt og internasjonalt, er det derfor kritisk at Norge setter en nullvisjon for nedbygging av jordbruksarealer til bolig- og næringsformål.

Når det gjelder et mål for maksimal årlig omdisponering av dyrkbar jord, peker den nasjonale strategien på at det i et langsiktig perspektiv vil være mindre grunn til å skille mellom dyrka og dyrkbar jord. Dyrkbar jord er, i likhet med dyrka jord, en knapp, kritisk og ikke-fornybar ressurs. Klimaendringer fører også at områder med dyrkbar jord som i dag ikke har gunstige forhold for dyrking, kan bli svært viktige jordbruksarealer i fremtiden. Dette er viktige argumenter som taler sterkt for et behov for å innføre et tilsvarende mål for maksimal omdisponering av dyrkbar jord, og Bondelaget har dermed som mål at et slikt mål innføres.

*Norges Bondelag mener at:*

* *Det nye nasjonale jordvernmålet må nås tidligere, innen 2026.*
* *Det nasjonale jordvernmålet må suppleres med et tilsvarende mål for maksimal omdisponering av dyrkbar jord.*
* *Det må innføres en nullvisjon for omdisponering av dyrka og dyrkbar jord til bolig- og næringsformål.*

1. **Avbøtende og kompenserende tiltak**

I den nye nasjonale jordvernstrategien fra 2023 er det vedtatt at det skal utarbeides en nasjonal veileder for matjordplaner og at arbeidet med å prøve ut avbøtende og kompenserende tiltak i samferdselsprosjekter videreføres. Det blir stadig foreslått planprosjekter der slike tiltak, særlig i form av flytting av matjord, fremmes som en god strategi for å bevare matjordressursen.

Under det aktuelle tiltaket i den nasjonale strategien står det følgende: “det viktigste er å unngå omdisponering av *verdifull* dyrka mark. Dersom dette ikke kan unngås må kompenserende tiltak *vurderes*”. Det er positivt at Stortinget har fokus på å unngå omdisponering. Men det er problematisk at det her, og flere andre steder i strategien, legges opp til en gradering av verdien på jordbruksarealene. Bondelaget vil derfor, som tidligere nevnt, arbeide for at jordvernet kun må vike for samfunnskritisk viktig infrastruktur når det ikke finnes andre alternativ. Nydyrking eller jordflytting kan aldri erstatte 1 000 år gamle åkrer og beiter, og konsekvensen av omdisponering av verdifull matjord må tydeliggjøres. Norges Bondelag vil derfor jobbe for at avbøtende og kompenserende tiltak ikke bare skal vurderes, men stilles som et *krav* ved omdisponering av *all* matjord.

Det er også kritisk at formålet med avbøtende og kompenserende tiltak tydeliggjøres, nemlig at produksjonsnivået i landet ivaretas. For jordflytting som et avbøtende tiltak, ser vi at dette i stor grad gjennomføres ved at nedbygd matjord tilføres andre jorder som allerede har god produksjon. Jordflyttingen gir følgelig minimal merproduksjon på mottaksarealene. Når det gjelder nydyrking, vet vi at det aller meste av jorda med høyest kvalitet i landet allerede er dyrket opp. Ved nydyrking vil derfor avlingspotensialet i de aller fleste tilfeller være lavere. I tillegg er dyrkbar jord også en knapp og ikke-fornybar ressurs. Vi har en viss mengde dyrka og dyrkbar jord i landet, og dersom noe dyrka mark bygges ned og dyrkbar jord dyrkes opp, vil den totale mengden matjord i landet fremdeles gå ned. Det er derfor lite bærekraftig å bruke nydyrking som et argument for å bygge ned dyrka jord til fordel for ikke-samfunnskritiske interesser. Bondelaget vil dermed arbeide for at gjennomføringen av avbøtende og kompenserende tiltak, som for eksempel jordflytting eller nydyrking, sikrer at matproduksjonspotensialet i landet ivaretas. Dette vil si at dersom man må omdisponere et dekar med dyrka mark, må det lages en matjordplan som sikrer at det avbøtende tiltaket ivaretar produksjonsnivået på arealene som mottar matjorda, eller der det nydyrkes.

I tillegg til at produksjonspotensialet må ivaretas, er det også andre faktorer som må tas hensyn til når slike tiltak gjennomføres. I et bærekraftperspektiv er det viktig at jordflytting skjer lokalt, for å unngå spredning av sykdommer, ugress og introduksjon av fremmede arter. Lokal distribusjon av denne jorda vil også begrense forurensning som følge av transport. Dersom det er usikkert om jorda inneholder uønskede arter, må det gjøres tiltak for å hindre spredning. Dette kan for eksempel være å dampe jorda. Når det gjelder utførelsen av disse tiltakene, er det også viktig å presisere at utbygger alltid skal pålegges kostnadene som følger. I tillegg må kommunene legge til rette for arealer som kan motta matjord og dyrkes opp i større grad. Disse arealene bør ligge inntil allerede dyrka mark eller på annen måte unngå arronderingstap.

*Norges Bondelag mener at:*

* *Avbøtende og kompenserende tiltak må være et krav ved nedbygging av all matjord.*
* *Ved gjennomførelsen av slike tiltak, må utbygger sikre at matproduksjonsnivået i landet ivaretas.*
* *Ved jordflytting må jorda flyttes over så liten avstand som mulig, og kommunen må legge til rette for at kompenserende tiltak gir best mulig arrondering.*
* *Utbygger må være pliktig å ta de kostnadene som følger med de avbøtende og kompenserende tiltakene.*

1. **Styrket driveplikt**

Ifølge SSB sto landbruket for 22 prosent av alle typer nedbygging av matjord i perioden 2004-2015, med en gjennomsnittlig årlig nedbygging på 1750 daa jordbruksarealer. Dette var i stor grad matjord av svært god jordkvalitet. Bondelaget støtter derfor tiltakene i den nye nasjonale jordvernstrategien som omhandler jordvern innad i landbruket gjennom styrking av driveplikten og redusering av jordbrukets egen nedbygging. Når det gjelder driveplikt, registrerer vi at dårlig drevet jord ofte i praksis er lettere å omdisponere til andre formål. I tillegg er god utnyttelse av den dyrka jorda i Norge kritisk for å nå målet vårt om økt selvforsyningsgrad og ivareta god beredskap. Her er det viktig at kommunene følger opp den rollen de har med å påse at driveplikten blir fulgt opp. Det er ulikt hvordan landbrukskontorene håndhever driveplikten. Der derfor behov for at kapasitetsnivået i de ulike landbrukskontorene evalueres, og at det bevilges mer ressurser i form av økonomiske midler, kunnskapsbygging og arbeidskraft, der det er et behov.

*Norges Bondelag mener at:*

* *For å tilrettelegge for en styrket driveplikt, må landbrukskontorene bevilges mer ressurser der det er behov.*

1. **Landbrukets egen nedbygging**

I tillegg til tiltak for en styrket driveplikt, vil også Bondelaget arbeide for at mindre jord bygges ned innad i næringen. Noe nedbygging vil være uunngåelig for bonden, på grunn av drifts- og dyrevelferdsmessige hensyn og krav. Likevel er det muligheter for å redusere denne nedbyggingen gjennom effektiv arealbruk. For å tilrettelegge for dette, må det vurderes om det bør innføres en tilskuddsordning for fjerning av utdaterte bygg og gjenbruk av tidligere bebygde arealer. Dette er et mulig virkemiddel for å redusere nedbygging i landbruket, fordi det vil oppfordre bønder og grunneiere til å unngå og legge nye driftsbygninger på dyrka mark. Det kan også tilrettelegges for høyere investeringstilskudd til driftsbygninger som ikke legges på dyrka mark, som et alternativt virkemiddel.

*Norges Bondelag mener at:*

* *For å redusere landbrukets egen nedbygging, bør det vurderes om det skal innføres en tilskuddsordning for fjerning av utdaterte bygg og gjenbruk av arealer, som et virkemiddel. Det kan også tilrettelegges for høyere investeringstilskudd til driftsbygninger som ikke legges på dyrka mark.*

1. **Sambruk på jordbruksarealer**

Sambruk av jordbruksarealer er ikke direkte omtalt i den nye nasjonale jordvernstrategien. Likevel er bruken av fornybare energikilder svært dagsaktuelt, og økt produksjon av energi fra slike kilder er viktig for en bærekraftig utvikling. Bønder over hele landet blir kontaktet av potensielle utbyggere som ønsker å produsere solenergi på deres jordbruksarealer. Selv om fornybar energiproduksjon i seg selv er positivt, kan slik samproduksjon ha negative konsekvenser for jordbruksproduksjonen og vernet om matjorda. Likevel er det viktig å presisere at situasjonen for slik sambruk vil være ulik mellom innmark og utmark, og Bondelagets standpunkt til disse respektive praksisene vil derfor presenteres separat.

*Sambruk i innmark*

Hittil har sambruk i realiteten vært til dels svært begrensende på jordbruksproduksjon, og særlig når det gjelder dyrka og dyrkbar jord. Det gir skygge og hindrer jevnt regnfall, og det er ikke lett å komme til mellom og under panelene. I tillegg kommer arealbeslaget som følge av tilkomstveier og anlegg, selve solcellepanelene og støttene de står på, kabling, transformator og annet opplegg. Slike inngrep vil også medføre økt skadepotensiale, som igjen kan gi negative konsekvenser på jordbruksarealets produksjonsnivå. Når kun 3 % av Norges landareal er jordbruksareal, er det lite fornuftig å bygge ut fornybar energiproduksjon på disse områdene. Det bør være tilstrekkelige muligheter for å bygge solcellepaneler og lignende på det resterende 97 % av landarealene i Norge.

Kommunaldepartementet har konkludert med at sambruk av areal regulert til LNF er greit etter plan- og bygningsloven, så lenge landbruksproduksjonen på arealet fortsatt kan foregå. Landbruksavdelingene hos statsforvalterne har imidlertid, med støtte fra Landbruks- og matdepartementet, holdt fast ved at sambruk krever omdisponeringsvedtak etter jordlova, siden jordlova § 9 forbyr bruk av dyrka og dyrkbar jord til formål som ikke tar sikte på jordbruksproduksjon. Imidlertid gjelder ikke jordlova § 9 overfor tiltak som har konsesjon etter energiloven. Videre har også LMD inntatt det standpunkt at det ikke er nødvendig med omdisponeringstillatelse etter jordlova dersom man skal bruke arealet til flere formål, så lenge landbruksproduksjon er ett av disse formålene og produksjonsevnen til arealet ikke svekkes.

Fornybar energiproduksjon i innmark, ofte i form av bakkemonterte solcelleanlegg, vil normalt påvirke produksjonsevnen til arealet. Bondelaget mener derfor at det er viktig at forståelsen av jordlova § 9 styrkes, slik at det må gis samtykke til omdisponering etter jordlova dersom man skal legge opp til alle former for sambruk på dyrka eller dyrkbar mark. Dersom det i søknaden kan sannsynliggjøres at sambruken får en slik innretning at arealets produksjonsevne styrkes eller i det minste opprettholdes, kan det heller være en grunn til å gi omdisponeringstillatelse til tiltaket.

*Sambruk i utmark*

For sambruk i utmark er bildet mer sammensatt. Solceller, vindkraftparker og lignende vil sannsynligvis være en viktig kilde til energi i Norge fremover. Fornybar kraft er viktig, og her finnes det også inntektsmuligheter for grunneiere. Dette vil igjen være med på å styrke landbruket og distriktene. Det vil også være lettere å forene beitebruk med sambruk i form av bakkemonterte solcellepaneler, vindkraftparker og lignende, sammenlignet med annet jordbruk. Her er det viktig at sambruk i utmark ikke er til hinder for bruk av utmarksbeitene. Det er også viktig å påpeke at noe utmark er dyrkbar jord, og må derfor likestilles med dyrka mark når det gjelder vern.

På den andre siden er Norge et land med mye impediment og lavproduktive arealer, og det kan stilles spørsmål ved om vi trenger å bruke den mest produktive skogen og de beste beitearealene til dette formålet. Men nærhet til eksisterende infrastruktur, som strømnett og vei, betyr også mye for det totale naturinngrepet. Det er altså en del fordeler og ulemper når det gjelder sambruk i utmark. På bakgrunn av disse faktorene stiller Norges Bondelag seg positive til sambruk i utmark, men på den måten at prosjekter vurderes enkeltvis og opp mot samlet inngrep i natur- og jordbruksinteresser. Lokallagene i Bondelaget kan gjøre nærmere vurderinger om hver enkel utbygging.

*Norges Bondelag mener at:*

* *Sambruk som svekker produksjonsevnen ikke må skje på innmark, og vi vil minne instanser på at sambruk skal kreve omdisponeringsvedtak etter jordlova § 9.*
* *Sambruk i utmark kan være positivt, men prosjekter må her vurderes enkeltvis og opp mot samlet inngrep i natur- og jordbruksinteresser.*

1. **Jordvern i utmark**

Mye hytteutbygging plasseres på de beste beiteområdene i landet, og dette kan være problematisk for en bærekraftig ressursforvaltning i Norge, både på grunn av arealbeslaget og konflikter som oppstår. Beiteområdene er nødvendige for å ivareta landets matproduksjonspotensiale og selvforsyningsgrad. Det er derfor viktig med økt bevissthet rundt vern av landets beste beitearealer og mest høyproduktive skog, særlig i områdene med tett hytteutbygging. I utmark vil Bondelaget arbeide for effektiv arealbruk, slik at allerede utbygde områder utnyttes bedre, og at vi på den måten bidrar til å redusere utbygging i utmarka. Kommuner bør også oppfordres til å legge inn avsatte og prioriterte beiteområder i sin kommuneplan. Dette vil bidra å få en bedre oversikt over nedbyggingen av denne ressursen, og kan dermed bidra til et bedre beslutningsgrunnlag når utbyggingsarealer skal velges.

*Norges Bondelag mener at:*

* *Det bør være et stort fokus på effektiv arealbruk i utmark, slik at allerede utbygde områder utnyttes bedre.*
* *Kommuner bør legge inn avsatte og prioriterte beiteområder i sin kommuneplan.*

1. **Bedre forebyggende tiltak i landbruket**

Hvert år forsvinner store mengder matjord som følge av flom og skred. Bondelaget arbeider aktivt for å unngå omdisponering av matjord til andre formål enn samfunnskritiske interesser, men vi registrerer også at det forsvinner betydelige mengder dyrka og dyrkbar mark som følge av naturskader. Regelverket for erstatning etter naturskader er komplisert og prioriterer i liten grad at matjord eller ødelagte sikringstiltak, som er satt opp for å beskytte matjorda, gjenopprettes etter skade. Gjennom sikringstiltak på landbruksjord kan vesentlige mengder matjord reddes før skaden skjer. NVE forvalter statlige midler til sikringstiltak. Direktoratet har i mange år bedt om ekstramidler til å drive flom- og skredsikring, uten å ha fått det. Manglende økonomiske midler til beredskapstiltak fører til at NVE må prioritere, og da nedprioriteres sikring av landbruksjord. Samtidig bevilges det stadig mer midler til gjenopprettende tiltak *etter* at en skade har skjedd. Bondelaget vil videre arbeide for at det må bevilges mer midler til forebygging og et mer omfattende og koordinert beredskapsarbeid i Norge *før* skaden skjer. Dette er også gunstigere samfunnsøkonomisk sett. Ved at NVE tildeles mer ressurser til dette, må det også gis rom for sikring av landbrukets arealer og infrastruktur, i tillegg til dagens prioritering av skade på eksisterende bebyggelse og fare for liv og helse.

For å øke dagens sikringsarbeid av landbrukets arealer, må også regelverket for konkrete sikringstiltak forenkles og forbedres. Når det gjelder flomsikring, går dette ut på å få kontroll på en større del av vannet. Dette kan gjøres gjennom tiltak som masseuttak i vassdrag, forebygging langs vassdrag og regulering av vassdrag til kraftproduksjon før varslet ekstremvær. Regelverket rundt forebygging langs vassdrag legger ikke i dag opp til at anleggene som bygges til dette formålet vedlikeholdes etter en flomhendelse. For masseuttak i vassdrag omfatter regelverket i dag flere ulike lover som forvaltes av ulike etater, og dette begrenser muligheten en grunneier eller bonde har til å bidra til eller gjennomføre nødvendige flomforebyggende tiltak. Det er med andre ord er det et stort behov for at det foretas en grundig gjennomgang av regelverket rundt slike konkrete sikringstiltak, med formål om å forenkle og forbedre regelverket. Slik kan terskelen for å gjennomføre sikringstiltak av matjorda bli lavere, og dermed kan mer av denne kritiske ressursen bevares.

Erosjonssikring må også prioriteres. Her kan sikring av matjorda forbedres ved for eksempel å øke overføringene til SMIL-tiltak som omhandler slikt sikringsarbeid, sånn at det blir rom for økte tilskuddssatser. Bondelaget vil derfor jobbe for at disse overføringene økes, som en del av organisasjonens jordvernarbeid.

*Norges Bondelag mener at:*

* *NVE må bevilges mer midler til forebygging, og en del av disse midlene må øremerkes til sikring av landbrukets areal og infrastruktur. Det må også arbeides for et mer omfattende og koordinert beredskapsarbeid i Norge før skaden skjer.*
* *Det må arbeides på tvers av alle sektorer for å forenkle og forbedre regelverket for sikringstiltak i landbruket, samt identifisere konkrete tiltak som kan være med på å redusere konsekvensene av de stadig økende klimaendringene.*

1. **Gradering av matjord**

Som nevnt tidligere, mener Bondelaget at *all* matjord må gis et sterkere vern. Den nasjonale jordvernstrategiens tiltak om sterkere juridisk vern av “de viktigste jordbruksarealer” legger opp til en gradering av matjord. I tillegg har den nasjonale strategien flere tiltak for å forbedre kartleggingen av matjorda i landet, inkludert en oversikt over jordbrukets egen nedbygging. Det er mange positive følger av at kartleggingen av både dyrka og dyrkbar jord forbedres, og Norges Bondelag stiller seg derfor positiv til disse tiltakene. Blant annet vil forbedret kartlegging gi en bedre oversikt over jordbruksarealene vi har til disposisjon i landet, og oversikt over nedbygging. Forbedret kartlegging og gradering av matjorda kan også brukes til å redde matjorda av høyest kvalitet når det for eksempel må avgjøres hvilken veitrasé som skal utbygges blant ulike alternativer, der alle berører matjord. I tillegg kan dette bidra til at kommuner får bedre oversikt over hvilke ressurser de har til disposisjon, og dette kan bidra til å øke landets matproduksjonsnivå. På den andre siden er faren med en slik gradering av matjord at områder som graderes som “mindre gode” i praksis får en lavere terskel for å omdisponeres. Det er derfor kritisk at matjorda alltid har lik verneverdi, uavhengig av kategoriseringen på jorda. Gradering av matjord skal aldri kunne brukes som et argument for at et område kan omdisponeres, bare for valg mellom alternativer når et tiltak har så stor nasjonal interesse at det er aktuelt med omdisponering. Det er også viktig at det settes strenge krav til bruk av data, og at innhenting av lokalkunnskap vektlegges høyt.

*Norges Bondelag mener at:*

* *Tiltak for forbedret kartlegging av matjorda er positivt, men matjorda må alltid ha lik verneverdi uavhengig av kategoriseringen på jorda. Kategorisering av dyrka og dyrkbar jord skal aldri brukes som et argument for nedbygging.*

1. **Flytte myndighet for omdisponering til statsforvalteren**

Slik det er i dag, ser vi i praksis at jordvern stadig nedprioriteres til fordel for lokale interesser som følge av at ressursen forvaltes lokalt. Utøvelsesmyndigheten for omdisponering av matjord må derfor flyttes til et overordnet nivå, slik at jordvern prioriteres høyere og at like tilfeller behandles likt. Samtidig er lokal myndighet og lokalkunnskap sentralt i en god arealplanlegging. Det er derfor viktig å bevare en lokal forankring når myndigheten flyttes til statsforvalteren gjennom god kommunikasjon og samhandling på tvers av disse nivåene. På den måten kan lokalkunnskapen på kommunalt nivå ivaretas i enkeltsaker. Bondelaget vil altså arbeide for at myndigheten for omdisponering av matjord flyttes til statsforvalteren, men at kommunen involveres når vedtak som berører matjord skal tas På kort sikt vil organisasjonen jobbe for at statsforvalterens innsigelsesmulighet styrkes. Dagens innsigelsesordning brukes sjeldent, og sikrer derfor ikke en bærekraftig forvaltning av matjorda i en tilstrekkelig grad. I forbindelse med tiltaket i nasjonal jordvernstrategi, som omhandler utarbeidelsen av et nytt brev eller rundskriv som konkretiserer grunnlaget for innsigelser basert på samfunnsnytte, må jordvernet løftes ytterligere som grunnlag for innsigelser.

*Norges Bondelag mener at:*

* *Det må vurderes om utøvelsesmyndigheten for omdisponering av matjord bør flyttes til statsforvalteren. For å ivareta lokal forankring, må statsforvalteren ha god dialog med kommunalt nivå når vedtak skal fattes.*
* *Inntil videre må statsforvalterens innsigelsesmyndighet styrkes. I Kommunal- og distriktsdepartementets brev eller rundskriv som konkretiserer grunnlaget for innsigelser basert på samfunnsnytte, må jordvernet løftes ytterligere som grunnlag for innsigelse.*

1. **Tilbakeføring av omdisponerte jordbruksarealer**

I mange kommuner ligger store mengder jordbruksarealer omdisponert til andre formål. Dette er altså LNF-områder som er vedtatt omdisponert, enten i gjeldende kommuneplan eller i reguleringsplan som ikke er satt ut av kraft, men som ennå ikke er nedbygd. Ifølge SSB er 83 000 daa jordbruksarealer omdisponert til bolig- og næringsformål i Norge i dag, som såkalte “reservearealer”. Dette medfører at mye matjord konstant står i fare for å bli nedbygd. I dokumentet «Nasjonale forventninger til regional og kommunal planlegging 2023-2027» fremheves kommunens mulighet for tilbakeføring av omdisponerte områder, og Bondelaget vil arbeide for å minne lokalpolitikere på denne muligheten ved rullering av ny kommuneplan. Statsforvalteren må også være tydelig på at det automatisk vil legges inn innsigelser ved nye tiltak som går til samme formål som de eksisterende reservearealene i kommunen. Dette kan bidra til at hver enkel kommune blir mer bevisst på å tilbakeføre før de omdisponerer nye områder.

Siden slike reservearealer kan ha blitt vedtatt langt tilbake i tid, er det mange kommuner som ikke har tilstrekkelig oversikt over deres reservearealer. Gamle omdisponeringer har også blitt vedtatt i en tid da det fantes mindre kunnskap og fokus på natur og bærekraft, slik at de i mange tilfeller i dag ikke hadde blitt omdisponert på bakgrunn av dette. For å skape en tilstrekkelig oversikt over slike områder, og samtidig bevisstgjøre kommuner og andre interesserte over mengden arealreserver i hver enkel kommune, vil Bondelaget arbeide for at utarbeidelse av arealregnskap ved rullering av kommuneplan blir et *krav*. Slik det er i dag, *oppfordrer* Kommunal- og distriktsdepartementet kommuner å utarbeide slike regnskap som en del av kommuneplanarbeidet. Slike oppfordringer har ofte liten effekt, da det i liten grad ansvarliggjør kommunen. I et slikt regnskap må det også være et krav at det gis en tydelig oversikt over hvor stort areal med matjord som ligger under slike arealreserver. I tillegg bør andre berørte naturressurser også inkluderes i disse regnskapene, av hensyn til en helhetlig bærekraftig ressursforvaltning.

*Norges Bondelag mener at:*

* *Lokalpolitikere må bevisstgjøres på deres ansvar for å tilbakeføre reservearealer ved rullering av ny kommuneplan.*
* *Utarbeidelse av et arealregnskap må bli et krav ved rullering av kommuneplan. Et slikt regnskap må inneholde en oversikt over hvor stort areal med matjord som ligger som en arealreserve. Andre berørte naturressurser bør også inkluderes.*

1. **Pliktig utarbeidelse av kommunal jordvernstrategi**

Slik det er i dag, har Landbruks- og matdepartementet en tilskuddsordning til kommuner som utarbeider en egen jordvernstrategi. Bondelaget mener at slike kommunale jordvernstrategier må bli et *krav,* og at dette vil bidra til å styrke jordvernet på lokalt nivå. Den nasjonale jordvernstrategien beskriver at planlegging etter plan- og bygningsloven er det viktigste verktøyet for å sikre jordvernet, og at tilstrekkelig kompetanse og kapasitet i planleggingen er en nødvendig forutsetning. Ved utarbeidelsen av slike kommunale strategier blir hver enkel kommune nødt til å gjøre rede for hvordan målene i den nasjonale jordvernstrategien skal følges opp i den enkelte kommunen. Utarbeidelsen av slike strategier på lokalt nivå kan dermed bidra til å øke bevisstheten og kunnskapsnivået om bevaring av matjord lokalt. Samtidig kan det også virke ansvarliggjørende for kommunen, som da må legge frem konkrete mål og retningslinjer for deres arealforvaltning i et jordvernperspektiv. Kommunale jordvernstrategier bør blant annet vise til konkrete tiltak for vern av matjorda, og hvilke arealer som i dag er definert som dyrka og dyrkbart areal, slik at de kan synliggjøre hvilke muligheter og utfordringer disse arealene gir når det kommer til matproduksjon.

*Norges Bondelag mener at:*

* *Det må bli et krav at alle kommuner utarbeider en lokal jordvernstrategi, der de blant annet viser til konkrete tiltak for vern av matjorda i deres kommune.*